সালাউদ্দিন কাদের চৌধুরীর রায় বহালের বিষয়ে এখনও মুখ খুলছে না বিএনপি। বুধবার সকালে আপিল বিভাগের রায় বহাল থাকলেও আজ সন্ধ্যা অবধি কোনও অবস্থান ব্যক্ত করেনি দলটি। তবে দলের লন্ডন সফররত চেয়ারপারসন খালেদা জিয়ার নির্দেশনা এলেই প্রতিক্রিয়া জানাবে বিএনপি। সেক্ষেত্রে বৃহস্পতিবার হরতাল থাকায় পরদিন শুক্রবার নয়াপল্টনের কেন্দ্রীয় কার্যালয়ে সংবাদ সম্মেলন করে সাকার রায় নিয়ে কথা বলবেন মুখপাত্র আসাদুজ্জামান রিপন। দলটির স্থায়ী কমিটির দুই সদস্য, উপদেষ্টা কাউন্সিলের তিন সদস্য এবং নির্বাহী কমিটির দুই নেতার সূত্রে এ তথ্য জানা গেছে।